ΚΑΝΟΝΙΣΜΟΣ (ΕΚ) αριθ. 2019/94 ΤΗΣ ΕΠΙΤΡΟΠΗΣ της 2ας Αυγούστου 1994 για τις εισαγωγές υπολειμμάτων της βιομηχανίας αμύλου από αραβόσιτο από τις Ηνωμένες Πολιτείες της Αμερικής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΚ) αριθ. 1866/94 (2), και ιδίως το άρθρο 9 παράγραφος 2,

Εκτιμώντας:

ότι στο πλαίσιο της GATT η Ευρωπαϊκή Κοινότητα και οι Ηνωμένες Πολιτείες της Αμερικής έχουν συμφωνήσει να διευκρινίσουν το δασμολογικό ορισμό των υπολειμμάτων της βιομηχανίας αμύλου από αραβόσιτο- ότι κατά τις εισαγωγές των προϊόντων αυτών στην Κοινότητα διενεργούνται εργαστηριακές αναλύσεις ώστε να μπορεί να εξακριβωθεί ότι συμφωνούν με το δασμολογικό ορισμό- ότι η Federal Grain Inspection Service (FGIS) του Υπουργείου Γεωργίας των Ηνωμένων Πολιτειών της Αμερικής με τακτική εποπτεία των αρχών των Ηνωμένων Πολιτειών της Αμερικής και η βιομηχανία υγρής αλέσεως θα βεβαιώσουν ότι οι εισαγωγές των προϊόντων αυτών από τις Ηνωμένες Πολιτείες της Αμερικής στην Κοινότητα, συμφωνούν με τον συμφωνηθέντα ορισμό-

ότι, προκειμένου να εφαρμοσθεί ένα σύστημα συνοδευτικών πιστοποιητικών από τα οποία θα είναι δυνατόν να εξακριβωθεί η συμφωνία των εισαγωγών από τις ΗΠΑ, τα τελωνειακά μέτρα ελέγχου πρέπει να συνεχίσουν να εφαρμόζονται κατά τις εισαγωγές από τις Ηνωμένες Πολιτείες της Αμερικής που συνοδεύονται με τα εν λόγω πιστοποιητικά, και σε όλες τις άλλες εισαγωγές της βιομηχανίας αμύλου από αραβόσιτο-

ότι η τακτική ανακοίνωση από τα κράτη μέλη στην Επιτροπή της ποσότητας και της αξίας των εισαχθέντων προϊόντων με την κάλυψη των εν λόγω πιστοποιητικών συνιστά ένα από τα στοιχεία που συμφωνήθηκαν με τις Ηνωμένες Πολιτείες της Αμερικής ώστε να υπάρξει δυνατότητα αποτελεσματικής παρακολούθησης της εφαρμογής της ανωτέρω συμφωνίας-

ότι η Επιτροπή Διαχειρίσεως Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η συμφωνία των υπολειμμάτων της βιομηχανίας αμύλου αραβοσίτου που εισάγονται από τις Ηνωμένες Πολιτείες της Αμερικής στην Κοινότητα που υπάγονται στον κωδικό ΣΟ 2303 10 19, με τον ορισμό των εμπορευμάτων που υπάγονται σ' αυτό τον κωδικό πρέπει να εξακριβώνεται με εργαστηριακές αναλύσεις όσον αφορά αφορά όλες τις αποστολές που δεν συνοδεύονται από πιστοποιητικό το οποίο εκδίδεται από το FGIS και πιστοποιητικό το οποίο εκδίδεται από τη βιομηχανία υγρής αλέσεως των Ηνωμένων Πολιτειών της Αμερικής, που αναγράφονται στο παράρτημα του παρόντος κανονισμού.

2. Οι αποστολές από τις Ηνωμένες Πολιτείες της Αμερικής που συνοδεύονται από τα δύο αυτά πιστοποιητικά και οι αποστολές από οποιαδήποτε άλλη τρίτη χώρα υπάγονται στα τελωνειακά μέτρα ελέγχου των εισαγωγών.

Άρθρο 2

Τα κράτη μέλη ανακοινώνουν στην Επιτροπή πριν από το τέλος κάθε μηνός την ποσότητα και την αξία των προϊόντων που έχουν εισαχθεί με τον κωδικό ΣΟ 2303 10 19 κατά τη διάρκεια του προηγουμένου μηνός και συνοδεύονταν από τα πιστοποιητικά συμφωνίας που αναφέρονται στο άρθρο 1 παράγραφος 1.

Άρθρο 3

Ο παρών κανονισμός αρχίζει να ισχύει στις 8 Σεπτεμβρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Αυγούστου 1994.

Για την Επιτροπή

Hans VAN DEN BROEK

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 197 της 30. 7. 1994, σ. 1.

ANEXO / BILAG / ANHANG / ΠΑΡΑΡΤΗΜΑ / ANNEX / ANNEXE / ALLEGATO / BIJLAGE / ANEXO